A BIZOTTSÁG 1193/2006/EK RENDELETE
(2006. augusztus 4.)
a Magyarország Európai Unióhoz való csatlakozása következtében a borágazatban alkalmazandó átmeneti intézkedések megállapításáról szóló 1990/2004/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére,
tekintettel a Csehország, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára és különösen annak 41. cikke első bekezdésére,
mivel:
(1)
A borpiac közös szervezéséről szóló, 1999. május 17-i 1493/1999/EK tanácsi rendelet (1) 27. cikkének (3) bekezdése előírja, hogy bármely olyan természetes vagy jogi személy vagy személyek csoportja, aki, illetve amely bort készített, köteles az ebből a borkészítésből származó összes mellékterméket lepárlásra leadni.
(2)
A piaci mechanizmusokra tekintettel a borpiac közös szervezéséről szóló 1493/1999/EK tanácsi rendelet végrehajtása részletes szabályainak megállapításáról szóló, 2000. július 25-i 1623/2000/EK bizottsági rendelet (2) előírja a kötelező lepárlás alkalmazásának szabályait, továbbá 49. cikkében esetenként megengedi az ettől való eltérést.
(3)
Magyarország meghozta a lepárlási kötelezettség végrehajtásához szükséges intézkedéseket. Mindazonáltal a lepárlók kapacitása jelenleg nem elégséges Magyarországon az összes melléktermék lepárlására.
(4)
Az 1990/2004/EK bizottsági rendelet (3) engedélyezte Magyarországnak, hogy a termelők bizonyos kategóriáit a 2004/2005. borászati évre kizárja a borkészítés melléktermékeinek lepárlására kötelezettek közül. Ezt az engedélyt meghosszabbították a 2005/2006. borászati évre. A fent leírt tényállás fényében indokolt ezt az engedélyt a 2006/2007. borászati évre újból meghosszabbítani.
(5)
Következésképpen helyénvaló módosítani az 1990/2004/EK rendeletet.
(6)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1990/2004/EK rendelet 1. cikkében „a 2004/2005. és 2005/2006. borászati évre” szövegrész helyébe „a 2004/2005., 2005/2006. és 2006/2007. borászati évre” szövegrész lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. augusztus 4-én.